  Майя Бывальцева 21-тӥ гудырикошконэ Яр каргуртын удмурт кылбурчилы Флор Васильевлы буре ваён пул усьтӥзы. Азьланяз та интыын солэсь нимзэ нуллӥсь сквер кылдоз. Со сярысь ивортодэтъя «Удмуртия» агентстволы ёрос лыдӟиськоннилэн кивалтӥсез, «Удмурт Кенеш» огазеяськонлэн Яр ёросысь ёзэтэзлэн ёзчиез Марина Данилова вераз. Буре ваён пулэз кызьпу борды юнматӥзы. Куд-огезлы со туж ик ӧз кельшы, соин ик Марина Даниловаез сыӵе пумкылъянэз валэктыны курим. Отын магазинлэн юртэз вань, но малы магазин вылэ ошод, милям малпаммыя, со эшшо но ӧжытгес тупа. Реклама пулъёс пушкын буре ваён пул ышоз. Соин ик ми малпамы, кызьпу вылын со умой адӟиське шуыса Марина Данилова, Яр ёрос лыдӟиськоннилэн кивалтӥсезСолэн верамезъя, скверез лэсьтон дыръя буре ваён пулэз мукет интые юнматозы. Но ку со луоз, тодмо ӧвӧл, нош пул дасямын бере, сое ватыса ӧз возне ни, тазьы интыязы. Буре ваён пулэз усьтон ужрадын Ярысь историяя но шаертодонъя музей «Доре сюрес» адӟытон радъязы. Отчы Флор Васильевлэн пиеныз сётэм туспуктэмъёсты поттӥзы. Со сяна, кылбурчилэсь куд-ог арбериоссэ нырысьсэ возьматӥзы, пӧлазы чорыган, туспуктон арбериос, приёмник, шахматъёс, книгаос. Соосты пиосыз туэ гужем гинэ вайизы. Нош ёрос лыдӟиськонниын ужасьёс каргуртысь ульчаостӥ кошкизы, интерактивной викторина ортчытӥзы. Басьтӥзы корзина, корзинаяз маке-маке арбериос понӥзы но, кызьы соос Флор Васильевлэн нимыныз герӟаськемын шуыса, вераськон нуизы. Коронавирус сэрен трос калыкез ӧтьыны уг яра вал со ужрадэ, соин ик, мед тодозы шуыса, сыӵе продолжение малпамы, что мыномы еще ульчаосы и мачкомы буре ваён пул усьтӥським шуыса Марина Данилова, Яр ёрос лыдӟиськоннилэн кивалтӥсезТодэ вайытом, нимо-дано удмуртъёслы буре ваён пулъёсты «Удмурт Кенеш» огазеяськонлэн кичӧлтэмезъя Удмуртилэн кунлыкезлы 100 ар тырмон улсын дасязы. Кемалась ӧвӧл Балезино ёросысь Ӟатчашур гуртын тодмо удмурт кырӟасез, УАССР-ысь сӥё-дано но калык артистэз Николай Вахрушевез буре вайизы.  Тегъёс: Мерлык Яр Удмуртия УдмуртКенеш удмуртъёс буреваён  